Leslie Nielsen
Leslie William Nielsen, CC (* 11. Februar 1926 in Regina, Saskatchewan; † 28. November 2010 in Fort Lauderdale, Florida) weer en kanaadschen Schauspeler.

Leven 
Nielsen is in Tulita (fröher Fort Norman) in de Northwest Territories opwossen. Sien Vadder hett as Mountie deent un töög sien Jungen bannig streng groot. Sien Mudder stamm ut Wales. Nielsen hett an de Academy of Radio Arts in Toronto studeert, vördem he an’t Neighborhood Playhouse in New York City arbeit hett. Dörtig Johren lang harr he al as Schauspeler arbeit, as he 1980 denn mit den Film Airplane! (dt. Die unglaubliche Reise in einem verrückten Flugzeug) sien Dörbrook harr. Vörher harr he siet de 1950er Johren as Dorsteller in Feernsehregen arbeit oder as Disc-Jockey bi verschedene Radiosenner.

Populär worrn is Nielsen dör siene Tosamenarbeit mit de Bröder David un Jerry Zucker un Jim Abrahams, de as Filmemaker-Trio bekannt sünd. Se harrn em toeerst in en Nevenrull in Airplane! besett un dorna denn in de Hööftrull för de Feernsehreeg Police Squad! (dt.: Die nackte Pistole). An disse Mini-Reeg hebbt sik denn dree Filmen ut de Reeg Naked Gun (dt.: Die nackte Kanone) anslaten, de twüschen 1988 un 1994 dreiht worrn sünd. De meisten vun sien Rullen na 1980 höört to de Kategorie Slapstick-Kummedie, de op eenfacke Woortspelen un Gags baseert.

Nielsen weer Dräger vun’n Order of Canada. Een vun sien Bröder, Erik Nielsen, weer twüschen 1984 un 1986 Viezpremier un Minister för’t Verdeffenderen vun Kanada. He is in’t Öller vun 84 Johren as Naklapp vun en Lungensweer doodbleven.

Filmografie

Utteken 
Nielsen is för sien Schauspeelkunst ölven mol för Filmpriesen vörslahn, dorünner tweemol för den Primtime Emmy. Wunnen hett he opstunns fief Priesen:
 1989: den Sünnerpries vun de ShoWest Convention in de Kategorie Dorsteller un Comedian vun’t Johr
 2008: den Costa de Azahar Award
 2003: den ACTRA Award of Excellence
 2004: den Pries för sien Levenswark vun’t Marco Island Film Festival
 sien Steern op’n Walk of Fame in Hollywood

Weblenken 

Mann
Börger von Kanada
Schauspeler
Boren 1926
Storven 2010